FI Euroopan unionin virallinen lehti CE 70/62

(2004/C 70 E/065)

KIRJALLINEN KYSYMYS E-1778/03

esittäjä(t): Claude Moraes (PSE) komissiolle

(28. toukokuuta 2003)

Aihe: Turvapaikan hakijat ja pakolaisten ”arviointi”

Lontoon vaalipiirissä paikallishallinto (Greater London Authority) on ryhtynyt ”arvioimaan” turvapaikan hakijoiden ja pakolaisten taitoja.

Onko komissio tehnyt tutkimuksia tai ryhtynyt ”arvioimaan” samalla tavalla pakolaisten ja turvapaikan hakijoiden mahdollista työllistettävyyttä EU-maissa? Jos ei ole, miksi?

António Vitorinon komission puolesta antama vastaus

(7. heinäkuuta 2003)

Euroopan unioni tukee turvapaikanhakijoita ja pakolaisia vahvistamalla heidän ihmisoikeuksiaan, asettamalla vähimmäisvaatimukset, joita sovelletaan turvapaikanhakijoiden vastaanottamiseen ja pakolaisaseman myöntämiseen EU:n ulkopuolisten maiden kansalaisille, luomalla enemmän ja parempia työpaikkoja osana Euroopan työllisyysstrategiaa ja etenkin pyrkimällä torjumaan kaikenlaista syrjintää ja eriarvoisuutta työmarkkinoilla. Työllisyysstrategiaa tuetaan suoraan Euroopan sosiaalirahastosta, ja turvapaikanhakijoiden ja pakolaisten tukeminen on yksi EQUAL-yhteisöaloitteen (1) ensisijaisista tavoitteista. Pakolaisten ja turvapaikanhakijoiden työllistettävyyttä tukevia lisähankkeita voidaan rahoittaa kansallisella tasolla Euroopan pakolaisrahaston (2) varoista, jotka on tarkoitettu vastaanottoon ja kotouttamiseen liittyviin toimenpiteisiin.

EQUAL-aloitteessa selvitetään mahdollisuuksia turvapaikanhakijoiden työmarkkinoille pääsyn helpottamiseen ja/tai heidän ammattitaitonsa ja osaamisensa ylläpitoon tai kehittämiseen. Lontoon alueella on perustettu EQUAL-kehittämiskumppanuus, jonka hallinnosta vastaa British Refugee Council (BRC) ja jossa mukana oleviin yhteistyöosapuoliin kuuluu mm. Basic Skills Agency.

Kehittämiskumppanuuden tavoitteet ovat seuraavat:

— Yhteiset tavoitteet: — ammattitaidon kartoittaminen: kehitetään ja testataan yhteistyössä menetelmiä perustietojen hankkimiseksi turvapaikanhakijan koulutuksesta, ammattitaidosta ja kokemuksesta — niiden tekijöiden dokumentointi, jotka edistävät tai haittaavat turvapaikanhakijan yhteiskunnallista ja ammatillista sopeutumista eri maissa.

— Täydentävät tavoitteet: — turvapaikanhakijoille tarkoitetun tiedotuksen, neuvonnan ja opastuksen menetelmien ja sisällön parantaminen — tiedotusaineiston ja -strategian laatiminen pääasiassa työnantajille ja ammattiliitoille mutta myös poliitikoille ja yleisölle suunnattua tiedotuskampanjaa varten — selkeän esitystavan kehittäminen ammattitaitokartoituksessa saatujen tietojen esittämistä varten.

Jotta alalla jo saatua kokemusta voitaisiin hyödyntää, Tanskan työmarkkinoita varten ammattitaitokartoituksia tehneen (kotouttamisesta Tanskassa vastaavan) Dansk Røde Kors Asylafdelingin kanssa on tehty kansainvälinen yhteistyösopimus.

Komissio on lisäksi tehnyt tutkimuksia valmistellakseen turvapaikanhakijoita ja pakolaisia koskevaa lainsäädäntöä EY:n perustamissopimuksen 63 artiklan ja Tampereella (15.—16. lokakuuta 1999) kokoontuneen Eurooppa-neuvoston päätelmien mukaisesti. Marraskuun 2000 alussa valmistui komission tilaama selvitys EU:n jäsenvaltioissa nykyään sovellettavista oikeudellisista puitteista ja hallintokäytännöistä, jotka koskevat turvapaikanhakijoiden, siirtymään joutuneiden henkilöiden ja muiden kansainvälisen suojelun tarpeessa olevien henkilöiden vastaanottoa. Tutkimus sisältää tietoja turvapaikanhakijoille tarkoitetuista työllisyysstrategioista jäsenvaltioissa (3). Komissio käytti tutkimuksen tuloksia valmistellessaan ehdotusta neuvoston direktiiviksi turvapaikanhakijoiden vastaanottoa jäsenvaltioissa koskevista vähimmäisvaatimuksista (4). Ehdotuksen tuloksena oli turvapaikanhakijoiden vastaanottoa jäsenvaltioissa koskevista vähimmäisvaatimuksista 27 päivänä tammikuuta 2003 annettu neuvoston direktiivi 2003/9/EY (5), joka sisältää työllisyyttä koskevan säännöksen. Komissio on lisäksi laatinut ehdotuksen neuvoston direktiiviksi vähimmäisvaatimuksista siitä, milloin kolmansien maiden kansalaisia ja kansalaisuudettomia henkilöitä on pidettävä pakolaisina tai muuta kansainvälistä suojelua tarvitsevina henkilöinä, ja näiden henkilöiden asemasta (6). Myös tämä ehdotus sisältää työnsaantia koskevia vaatimuksia, mikä on osoitus siitä, että komissio pitää pakolaisten ammattitaitoa ja työllistettävyyttä tärkeänä asiana. Ehdotus on parhaillaan neuvoston käsiteltävänä.

(1) http://europa.eu.int/comm/employment_social/equal/index_en.html.

(2) Neuvoston päätös 2000/596/EY, tehty 28 päivänä syyskuuta 2000, pakolaisrahaston perustamisesta, EYVL L 252, 6.10.2000.

(3) Europa — Justice and Home Affairs-Documentation centre — Reception of asylum seekers in the EU http://europa.eu.int/comm/justice_home/doc_centre/asylum/seekers/doc_asylum_seekers_en.htm.

(4) EYVL C 213 E, 31.7.2001.

(5) EUVL L 31, 6.2.2003.

(6) EYVL C 51 E, 26.2.2002.